Vrystaat-brande: Agri SA gee R300 000 | Netwerk24
Deur Anena Burger 22 Oktober 2020 08:36
Agri SA het Woensdag 'n skenking van R300 000 aan Vrystaat Landbou gemaak om boere en plaaswerkers wat deur die verwoestende brande in die Vrystaat geraak is, by te staan.
Meer as 'n 100 000 hektaar weiveld is in 'n verwoestende brand die afgelope vier dae in groot gedeeltes van die Vrystaat en Noord-Kaap vernietig.
Honderde stuks vee en wild het in die brand gevrek en huise is geheel en al verwoes.
Gebiede soos Boshof, Dealesville, Hertzogville en Hoopstad is ernstig deur die verwoestende brand geraak.
Die brand het in 'n noordwestelike rigting na Boshof in die Noord-Kaap beweeg.
"Tans is die brande onder beheer, maar lede van Vrystaat Landbou asook die FS-sambreelbrandbeskermingsvereniging hou 'n wakende oog oor die situasie," lui 'n verklaring deur Agri SA.
Die brand is deur betogers veroorsaak wat bande aan die brand gesteek het tydens 'n diensleweringsprotesaksie.
Sterk winde wat oor die Vrystaat voorgekom het, het die vlamme aangedryf.
Vrywilligers en boere het saamgewerk om die brande te blus. Van die mense wat ingespring het om te help het ernstige beserings opgedoen.
"Vrystaat Landbou en Agri Noord-Kaap is besig om 'n opname op grondvlak te doen om die omvang van die skade te bepaal. Die dringendste behoefte is om boere by te staan met die herstel van infrastruktuur soos heinings om vee wat tydens die brande gevlug het, te beveilig," sê Agri SA.